## Krav om utviklingsplan for postdoktorer

**Forskningsrådet krever en utviklingsplan for alle postdoktorer tilsatt i prosjekter som har fått bevilgning fra og med utlysninger i 2017. Her følger informasjon om hvordan kravet skal følges opp.**

Ansettelsesvilkår for stilling som postdoktor er beskrevet i egen forskrift hjemlet i UH-lovens § 6-4 fjerde ledd (lenke[[1]](#footnote-1)). **Alle Forskningsrådsfinansierte prosjekter skal følge forskriftens bestemmelser.**

*Formål*

I henhold til forskriften skal postdoktorer følges opp med et planlagt kvalifiseringsløp. For å oppnå en målrettet bruk av postdoktorstillingen og styrke postdoktorenes karriereutvikling stiller Forskningsrådet (lenke[[2]](#footnote-2)) krav om en utviklingsplan for alle postdoktorer finansiert av Forskningsrådet.

*Innhold*

Institusjonen der postdoktoren er ansatt har ansvar for innholdet i utviklingsplanen. Forskningsrådet vil påse *at* slik plan foreligger. Forskningsrådet anbefaler at følgende momenter omtales i planen:

* målsetting for hva som skal oppnås i løpet av postdoktorperioden
* tiltak for kvalifisering på alle hovedområder som vurderes ved tilsetting i førstestilling
* aktiviteter og forventede resultater innenfor forskning, utviklingsarbeid og undervisning, og samfunnskontakt og innovasjon der dette er relevant
* plan for internasjonalisering i form av nettverk, forskningssamarbeid og utenlandsopphold
* hvem som har plikt til å følge opp den ansatte med faglig rådgivning
* anbefaling fra en gradsgivende institusjon i tilfeller hvor arbeidsgiver ikke er gradsgivende
* oppdatert dato for postdoktorperioden slik at den inkluderer forlengelse av stillingen ved eventuelt utenlandsopphold

*Krav*

Utviklingsplanen skal

* foreligge senest tre måneder etter tilsetting
* være signert av den ansatte og leder med personalansvar
* revideres ved vesentlige endringer (for eksempel utenlandsopphold)

Ved manglende plan kan Forskningsrådet holde tilbake deler av prosjektbevilgningen.

1. Se [Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat](https://lovdata.no/dokument/SF/forskrift/2006-01-31-102) [↑](#footnote-ref-1)
2. Se artikkel om [Forskningsrådets policy for rekruttering til forskning 2023](https://www.forskningsradet.no/siteassets/publikasjoner/2023/forskningsradets-plan-for-rekruttering-til-forskning-og-tidlig-karriere.pdf) [↑](#footnote-ref-2)